Det var en 60-årig kvinde fra lokalområdet, der mandag omkom i en trafikulykke på Oddesundvej ved Draget i Sydthy. Det oplyser lokalpolitiet i Thisted tirsdag morgen. - Uheldet sker ved, at hun kommer over i den modsatte side og kører frontalt ind i lastbilen. Hun blev dræbt på stedet, fortæller politikommissær Jørgen Jensen. Hvorfor den 60-årige bilist kom over i den forkerte vejbane, ved politiet ikke på nuværende tidspunkt. Der blev kaldt en bilinspektør til ulykkesstedet, og hans rapport skal nu forsøge at fastslå årsagen. Uheldet skete klokken 13.39, og hovedvejen var i flere timer spærret i begge retninger. Sammenstødet skete ud for et sommerhusområde, og det var ikke muligt at etablere en omkørsel. Derfor meldte politiet også om lange køer på hovedvejen i begge retninger. I lastbilen sad en 52-årig chauffør fra Thisted Kommune bag rattet. Han slap fra ulykken uden fysisk skader, men var selvfølgelig chokeret, oplyser Jørgen Jensen. De pårørende til den dræbte kvinde er blevet underrettet.

Referat:
Det var en lokal kvinde, der omkom mandag. Bilinspektørens undersøgelser skal nu forsøge at finde årsagen til uheldet.